Man kritiek ná bakkie trop skape trefDie bakkie se wrak. Foto: Netcare 911 ŉ Man is in ŉ kritieke toestand na ŉ hospitaal geneem nadat sy bakkie Donderdagoggend in ŉ trop skape naby Bronkhorstspruit, oos van Pretoria, ingeploeg het. Volgens Athlenda Mathe, woordvoerder van Netcare 911, het die ongeluk omstreeks 06:15 op die R25-pad plaasgevind. “Volgens inligting van die toneel het die bakkie in die skape ingery, waarna dit omgeslaan en gerol het,” het Mathe gesê. Die bakkie het in die veld langs die pad tot stilstand gekom. Met paramedici se aankoms is die man in ŉ kritieke toestand aangetref. Drie skape is doodgery. Die man is met ŉ helikopter van Netcare 911 na ŉ hospitaal in Johannesburg geneem vir verdere behandeling. Die ongeluk word ondersoek. Die man moes met ‘n helikopter na ‘n hospitaal in Johannesburg geneem word. Foto: Netcare 911